CELEX: C2007/235/22
Language: fi
Date: 2007-10-06 00:00:00
Title: Asia T-264/07: Kanne 18.7.2007 — CSL Behring v. komissio ja EMEA

6.10.2007   
            
            
               FI
            
            
               Euroopan unionin virallinen lehti
            
            
               C 235/12
            
         Kanne 18.7.2007 — CSL Behring v. komissio ja EMEA
   (Asia T-264/07)
   (2007/C 235/22)
   Oikeudenkäyntikieli: saksa
   Asianosaiset
   
      Kantaja: CSL Behring GmbH (Marburg, Saksan liittotasavalta) (edustajat: professori C. König ja Rechtsanwalt F. Leinen)
   
      Vastaajat: Euroopan yhteisöjen komissio ja Euroopan lääkevirasto (EMEA)
   Kantajan vaatimukset
   
               —
            
            
               EMEA:n 24.5.2007 asiassa Human Fibrinogen — Application for Orphan Medicinal Product Designation — EMEA/OD/018/07 tekemä päätös, joka annettiin kantajalle tiedoksi 24.5.2007, on julistettava mitättömäksi EY 231 artiklan 1 kohdan nojalla
            
         
               —
            
            
               vastaaja on velvoitettava korvaamaan oikeudenkäyntikulut ensimmäisen oikeusasteen tuomioistuimen työjärjestyksen 87 artiklan 2 kohdan mukaisesti.
            
         Oikeudelliset perusteet ja pääasialliset perustelut
   Kantaja vastustaa EMEA:n 24.5.2007 tekemää päätöstä. Kantajan mukaan EMEA kieltäytyy tällä päätöksellä oikeudellisesti sitovalla tavalla jatkamasta asetuksen (ETY) N:o 141/2000 (1) 5 artiklan 1 kohdan mukaista menettelyä kantajan lääkkeiden määrittelemiseksi harvinaislääkkeeksi.
   Kantaja esittää kanteensa tueksi kaksi kanneperustetta.
   Ensimmäiseksi kantaja esittää, että asetuksen N:o 141/2000 5 artiklan 1 kohdan tulkinta, jonka mukaan hakemus lääkkeen määrittelemiseksi harvinaislääkkeeksi on tehtävä ennen tämän lääkkeen markkinoille saattamista koskevan lupahakemuksen tekemistä, ei ole oikea. Tällä perusteella tätä säännöstä on tulkittu virheellisesti.
   Toiseksi kantaja esittää, että asetuksen N:o 141/2000 5 artiklan 1 kohta on primaarioikeuden vastainen ja se on EY 241 artiklan nojalla jätettävä soveltamatta, mikäli sitä on tulkittava siten, että hakemus lääkkeen määrittelemisestä harvinaislääkkeeksi on tehtävä ennen tämän lääkkeen markkinoille saattamista koskevan lupahakemuksen tekemistä. Tältä osin esitetään, että tällä tulkinnalla loukataan omistusoikeutta ja elinkeinovapautta koskevia yhteisön oikeuden perusperiaatteita, yhdenvertaisen kohtelun periaatetta ja luottamusperiaatetta.
   
      (1)  Harvinaislääkkeistä 16.12.1999 annettu Euroopan parlamentin ja neuvoston asetus (EY) N:o 141/2000 (EYVL L 18, s. 1).